b'\n_START_ARTICLE_\nPsihomodo pop\n_START_SECTION_\nPovijest\n_START_PARAGRAPH_\nGodine 1983., na prostorima biv\xc5\xa1e Jugoslavije, pojavljuje se sastav, koji svojom beskompromisnom svirkom, \xc5\xbeestokim zvukom, scenskim nastupom osvaja prostore biv\xc5\xa1e dr\xc5\xbeave munjevitom brzinom. Sale (gitara), \xc5\xa0parka (bas-gitara), Tigran (bubanj), predvo\xc4\x91eni frontmanom grupe Gobcem (vokal), donijeli su na tada\xc5\xa1nju scenu jedan do tada na tim prostorima nevi\xc4\x91en, izri\xc4\x8daj i formu rock\'n\'rolla._NEWLINE_Grupa Psihomodo Pop nastaje 1983. godine, na temeljima grupe Neron, u kojoj tada sviraju Tigran Kalebota-Tigi i Smiljan Paradi\xc5\xa1-\xc5\xa0parka. Uz Nevena Kepeskija - Kepa, grupi se jo\xc5\xa1 priklju\xc4\x8duje i Gobac, koji je ve\xc4\x87 kao trinaestogodi\xc5\xa1njak svirao u punk sastavu Klinska pomora, i Neron mijenja ime u Psihomodo Pop. Godine 1985. u sastav dolazi Radulovi\xc4\x87, nakon \xc5\xa1to ju je napustio Kepeski, te ta postava odr\xc5\xbeava brojne koncerte na prostoru biv\xc5\xa1e Jugoslavije. Godine 1987. im se pridru\xc5\xbeuje drugi gitarist Brada. Godine 1988., nakon \xc4\x8ditavih pet godina demo statusa se na tr\xc5\xbei\xc5\xa1tu pojavljuje njihov album prvijenac nazvan Godina zmaja, koji je polu\xc4\x8dio ogroman uspjeh i doslovno digao cijelu dr\xc5\xbeavu na noge, a pro\xc4\x8duli su se i van dr\xc5\xbeave zahvaljuju\xc4\x87i nizozemskom rock festivalu Grote prijs of Netherland, gdje su u konkurenciji od 600 sastava, odabrani kao jedan od \xc5\xa1est najboljih sastava. Taj uspjeh nije mogao promaknuti ni legendarnoj glazbenoj postaji MTV, gdje je prikazan spot engleske verzije pihomodovog najve\xc4\x87eg hita svih vremena "Ja volim samo sebe" prepjevan na "I\'m In Love With Gobac", to je bio ujedno i prvi video spot prikazan na MTV-u s podru\xc4\x8dja biv\xc5\xa1e Jugoslavije._NEWLINE_Godine 1989. nakon vrlo uspje\xc5\xa1ne turneje po Nizozemskoj, grupa snima album Live in Amsterdam._NEWLINE_Nakon toga, 1990. godine odlaze na tromjese\xc4\x8dnu turneju po onda\xc5\xa1njem SSSR-u, gdje odr\xc5\xbeavaju mno\xc5\xa1tvo koncerata. Nakon povratka slijedi video izdanje Brilliant video Psihomodo pop, te sudjelovanje na kompilaciji ZG rock forces live. Iste godine sviraju kao predgrupa svojim uzorima legendarnom punk rock sastavu Ramones, na koncertima u Zagrebu i Ljubljani. Kao kruna svega te godine izlazi i njihov drugi studijski album Sexy magazin, ali zbog Domovinskoga rata, grupa je prisiljena izostaviti koncertnu promociju (turneju) tog albuma._NEWLINE_Godine 1992. izlazi album Tko je ubio Mickey Mousea, koji je prvenstveno namijenjen djeci, s pjesmama koje je grupa izvodila u raznim dje\xc4\x8djim emisijama. _NEWLINE_Svojevrstan art-album Srebrne svinje izlazi 1993. godine i po mi\xc5\xa1ljenju kritike i najvjernijih poklonika grupe njihovo najbolje i najzrelije ostvarenje, a kao producent plo\xc4\x8de je potpisan Sa\xc5\xa1a Novak Radulovi\xc4\x87. Va\xc5\xbeno je napomenuti da spot za pjesmu Starfucker, koju je snimio Radislav Jovanov-Gonzo, postavlja nove standarde snimanja spotova, te da je osvojio dvije nagrade (kategorija najboljeg video-uratka) Oktavijan i Porin. _NEWLINE_Godine 1995. iz sastava odlazi originalni \xc4\x8dlan, gitarist Sa\xc5\xa1a Novak Radulovi\xc4\x87, a na njegovo mjesto dolazi ugledni multiinstrumentalist Jurij Novoseli\xc4\x87-Kuzma (Film, Disciplina ki\xc4\x8dme, suradnik Haustora ). Isprva je s grupom kao pridru\xc5\xbeeni \xc4\x8dlan, a kasnije postaje i stalni \xc4\x8dlan._NEWLINE_Suradnja s Gonzom se nastavlja i 1995. godine, kada izlazi album "Unpljugd", akusti\xc4\x8dna kompilacija i presjek rada grupe tijekom 12 godina rada. _NEWLINE_Nakon velikog uspjeha Unpljugda, 1997. godine izlazi album Sextasy. Kao zanimljivost treba napomenuti da je to bilo interaktivno izdanje cd-a, na kojem je osim pjesama, bio i zapis o \xc4\x8dlanovima grupe i drugim raznim zanimljivostima._NEWLINE_Das beste aus der grosse hit parade naziv je koncertnog albuma koji je grupa izdala 1999. godine na kojem je snimka koncerta sastava u Mariboru iz 1998. godine._NEWLINE_Godine 2000. izlazi album Debakl, a kao zanimljivost se na cd izdanju pojavljuju i neke demo pjesme. Godine 2001. album dobija nagradu Porin za najbolji rock-album godine._NEWLINE_Godine 2003. izlazi dupla CD kompilacija Teku\xc4\x87ih 20, kojom grupa obilje\xc5\xbeava dvadeset godina postojanja. Na prvom CD-u se nalazi "best of" presjek pjesama dok su na drugom neobjavljeni materijali iz ranije faze sastava do 2003. _NEWLINE_Godine 2004. Psihomodo objavljuju novi studijski album "Plastic fantastic" na kojem se nalaze hitovi "Linoleum boy", "Daj mi pusu", "Lagano padam" i "Ba\xc5\xa1 kao" za koju pjesmu je snimljen video spot na koncertu u proslave 20-godi\xc5\xa1njice u prepunom zagreba\xc4\x8dkom Domu sportova. _NEWLINE_Godine 2006. izlazi DVD kompilacija "Teku\xc4\x87ih 20" na kojoj se nalaze gotovo svi video uradci, uklju\xc4\x8duju\xc4\x87i TV snimku pjesme "Iste stvari" iz 1984. godine, te autorski video radovi s \xc4\x8dlanovima grupe._NEWLINE_Godine 2007. izlazi nova dupla "best of" kompilacija "Ultimate Collection". _NEWLINE_Godine 2008. Psihomodo snima 12 novih pjesama za svoj novi album "Jeee! Jeee! Jeee!" naslovljen prema istoimenoj naslovnoj pjesmi, prepjevu klasike legendarnih punk rockera The Vibrators. Prvi singl "Domovine Sin" Psihomodo vra\xc4\x87a svom izvornom zvuku. Za tu pjesmu snimljen je i video spot. Datum izlaska albuma je 17. velja\xc4\x8de 2009. to\xc4\x8dno na ro\xc4\x91endan Davora Gobca! _NEWLINE_Grupa Psihomodo Pop svojim na\xc4\x8dinom sviranja, svojom glazbom i stilom, ostavila je upe\xc4\x8datljiv trag na rock sceni kako biv\xc5\xa1e dr\xc5\xbeave tako i Hrvatske. Naslanjaju\xc4\x87i se na glazbeni izri\xc4\x8daj svojih uzora (Rolling Stones, Iggy & The Stooges, Lou Reed, Velvet Underground, T. Rex, The Vibrators, Ramones...), nametnuli su se kao nezaobilazan \xc4\x8dimbenik rock izri\xc4\x8daja na ovim prostorima. Svugdje rado vi\xc4\x91eni, rado slu\xc5\xa1ani, svojom pojavom, scenskim nastupom, nikoga ne ostavljaju ravnodu\xc5\xa1nima. Usprkos tome \xc5\xa1to djeluju vi\xc5\xa1e od dvadeset godina oni i dalje, mladena\xc4\x8dkim \xc5\xbearom, prire\xc4\x91uju nova, sve bolja iznane\xc4\x91enja i kvalitetnu glazbu._NEWLINE_11. prosinca 2017. iznenada je u 54. godini \xc5\xbeivota preminuo jedan od osniva\xc4\x8da benda Tigran Kalebota.'